Ferelden

Ferelden egyik nagyobb régiója, Redcliffe környékén

Ferelden viszonylag fiatal, de annál fontosabb szerepet betöltő királyság: mintegy négyszáz évvel az Ötödik Veszedelem előtt hozta létre Calenhad király. A nevét a Thedasba érkező emberi törzsek közül az Alamarriktól kapta: a Ferelden „termékeny völgyet” jelent… ez azonban 2800 évvel azelőtt történt, hogy az itt lakók ténylegesen nemzetté egyesültek volna.

Ferelden különösen nagy szerepet kapott az Ötödik Veszedelem alatt: ekkor az ellenség délről érkezett, és először ezt a királyságot érte el. Az ekkori döntéseik hatalmas sikert jelentettek: a támadást sikerült még az országon belül megfékezni.

## Egy kevés a történelemről

Ahogy az ország nevét az Alamarri törzsektől kapta, úgy ők is fektették le a jelenlegi Ferelden alapjait. Évszázadokon át küzdöttek a rivális törzsekkel, illetve az ekkorra már kialakult Tevinter Impériummal, és Orlais-jel. Gazdagabb rétegeikből elkezdett kialakulni a nemesség: létrejöttek az első bannornok, arlingok és teyrnirek, Ferelden jellegzetes politikai egységei. Ezek között azonban ugyanúgy folytatódott a rivalizálás, ahogy más népekkel.

A Felemelkedés korában feltűnt egy férfi, Calenhad. Calenhad ugyan kereskedőcsaládba született, de több lépésen keresztül belekeveredett a nemesek harcába a jövendő királyi címért, majd, mikor házasság útján teyrn lett, ő maga is jelöltté vált. Támogatókat nyert a Mágusok Köréből, és a Hamu Harcosai közül. Mivel ekkorra már a Káptalan is nagy népszerűségre tett szert, Calenhad esélyei az is javított, hogy ő maga mélyen vallásos volt. Végül a Felemelkedés korának 42. évében összehívták a Földek Tanácsát, Calenhad pedig szövetségesei támogatásával kihívta legnagyobb ellenfelét, Denerim teyrnjét. A párbajban ugyan megsérült, de végső soron győzelmet aratott. A nemesek ekkor megválasztották királynak, és Calenhad Theirin lett az első tagja annak a vérvonalnak, amely a mai napig is uralkodik Fereldenben.

7:5-ben, a Vihar korában Arland Theirin ült a trónra, aki Ferelden történelmének egyik legzsarnokibb uralkodójaként híresült el. Számos nemes kereste fel az ország akkori Őrparancsnokát, Sophia Dryden Szürke Őrt, akinek oldalágon igénye lehetett a trónra, hogy lépjen közbe Arland ellen. Sophia beleegyezett, és megszegve a Szürke Őrök semlegességére vonatkozó egyezményt, szövetségeseket gyűjtött a királlyal szemben. Arland tudomást szerzett az összeesküvéssel, és hadseregével a Katona-orom csúcsán emelkedő erődítménybe szorította vissza a Szürke Őröket. Bár hosszan kitartottak, az iszonyatos túlerő végül felőrölte Sophia Dryden csapatait: a Szürkék Rendjét pedig száműzték az országból, két évszázadig nem térhettek vissza. Ezt az eseményt leszámítva Arland uralkodásáról nagyon keveset tudni: a halálát polgárháború követte, amiben rengeteg történelmi adat elpusztult.

Az Áldott Korban, 8:24-ben az orlais-i seregek benyomultak Ferelden területére, és mintegy húsz év alatt gyakorlatilag elfoglalták az országot. Egy orlais-i nemest, Meghrent megkoronáztak Ferelden királyaként - ez idő alatt a Theirin vérvonal aktuális örökösei bujdosni kényszerültek, és folyamatosan életben tartották a lázadást az országban. Végül Maric Theirin, és a szegény származású, de kiemelkedő stratéga Loghain űzték ki a megszálló seregeket az országból, és ültették ismét trónra a Theirin vérvonalat. A jelenlegi király, Alistair, Maric fattyú fia: féltestvére, Cailan elhunyt az Ötödik Veszedelem kezdetén, az ostagari csatában, mikor Loghain elárulta és visszavonulót fújt. Alistair ebben az időben Szürke Őr volt, és csak kevesen tudtak a valódi származásáról, de az árulást követően a trónigénye fontossá vált. Végül a Veszedelem utolsó csatája, a Denerimi csata előtt ismét összeült a Földek Tanácsa, és Alistair párbajozott Loghainnel: a győzelme egyúttal eldöntötte, hogy átveszi a bátyja trónját, és politikai házasságra lép az özvegyével, Anora Mac Thirrel.

## Földrajz

Ferelden a mérsékelt övön fekszik, de jelentősen hidegebb, mint északabbi szomszédai. Déli területeit jellemzően nagy erdőségek fedik, amik lassan lépnek át a Korcari Vadon tundrai környezetébe. Orlais és Ferelden határán húzódnak a Havashát-hegyek (Frostback Mountains). Az erdőségeken gyakran áthaladnak a dalish tündék klánjai. Ferelden központi régiója a Hátország (Hinterlands) - itt sok település, falvak, és kisebb városok is találhatóak.

Északról határolja az országot az Ébredő Tenger - ezen átkelve juthatunk a Szabad Vidékre. Ennek partvonalán fekszik a Határvidék, amelyet nagyrészt mocsarak és lápok alkotnak. A hegyekben a mai napig nagy számban élnek az Avvar törzsek, a Korcari Vadon pedig főként a chasindek által lakott. Ezek a csoportok Ferelden politikai viszonyaitól függetlenül működnek.

## Kultúra

Ferelden lakosai temperamentumos, kissé agresszív és militarizált nemzet - a többi nép gyakran mondja, hogy tagjai "ódivatúak" és "ázottkutyaszagúak". Ez utóbbit az is okozhatja, hogy a kutyatartásnak rendkívül nagy kultúrája van. A mabarik, egy különlegesen okos harcikutyafaj gyakorlatilag csak Fereldenben találhatóak meg - itt viszont szinte minden nemesi család tart kutyát.

Az ország lakosai szívósak, határozottak, és mindennél fontosabb számukra a hűség. Fereldenben mindenki megvédheti a saját igazságát - a kisértékű lopás azért is gyakori, mert az őrök, a templomosok, vagy az adott környezet hatóságai csak komoly ügyekkel foglalkoznak, az apróságokat az ember maga is elintézheti. A nagyobb ügyekben a büntetés szigorú, a hosszú bebörtönzést kerülik: sokkal gyakoribb, hogy rögtön kivégzéssel torolják meg a súlyosabb bűnöket. A párbaj elterjedt módszer a nézeteltérések rendezésére, nemesek is gyakran alkalmazzák, mint az a történelmükből is látszik.

Az öltözködésük jellemzően meleg, kényelmes ruhadarabokból áll, nem kimondottan fontos számukra a szépség. Úgy általában, mindenre igaz, hogy kerülik a túlzásokat: a nemzeti ételeik sem kimondottan kellemesek, jellemzően kevéssé fűszerezett ragukat fogyasztanak - de azért kedvelik az érett sajtokat, a pitéket, illetve a különböző gabonasöröket.

A társadalom főbb rétegei a nemesség és a köznép: az utóbbi fő kategóriáját képezi a szegényebb jobbágyság, de ide tartoznak a gazdagabb mesteremberek is a városokban – ilyen szempontból a legnagyobb társadalmi különbséget a pénz, és nem a jogi státusz jelenti. Valódi vezetékneve általában a nemeseknek van, de a közemberek is gyakran azonosítják magukat a származási helyükkel, vagy a mesterségükkel.

Ferelden lakosságának nagyjából 90%-a vallásos, az országban minden nagyobb faluban találni Káptalant. Ennek megfelelően a mágusokkal is elég szigorúan bánnak - bár a Calenhad tó közepén fekvő sziget, és a Mágusok Tornya nem a legkegyetlenebb körök közé tartozik, de a templomosok komolyan veszik a munkájukat.